32006R1507
L 280/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1507/2006 AL COMISIEI
din 11 octombrie 2006
de modificare a Regulamentului (CE) nr. 1622/2000, a Regulamentului (CE) nr. 884/2001 și a Regulamentului (CE) nr. 753/2002 privind anumite norme de punere în aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, în ceea ce privește utilizarea bucăților de lemn de stejar la fabricarea vinurilor, desemnarea și prezentarea vinurilor astfel tratate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 46 alineatul (1), articolul 53 alineatul (1) și articolul 70 alineatul (3),
întrucât:
(1)
Regulamentul (CE) nr. 1622/2000 al Comisiei din 24 iulie 2000 de stabilire a anumitor modalități de aplicare a Regulamentului (CE) nr. 1493/1999 privind organizarea comună a pieței vitivinicole și de stabilire a unui cod comunitar al practicilor și tratamentelor oenologice (2) stabilește în special limitele și anumite condiții de utilizare a substanțelor a căror folosire este autorizată de Regulamentul (CE) nr. 1493/1999. În urma adăugării, pe lista practicilor oenologice autorizate din anexa IV la Regulamentul (CE) nr. 1493/1999, a utilizării bucăților de lemn de stejar la fabricarea vinurilor, este necesar să se stabilească limitele și condițiile de utilizare a acestui material. Cele prevăzute de prezentul regulament sunt conforme cu normele admise de Organizația Internațională a Viei și Vinului.
(2)
Regulamentul (CE) nr. 884/2001 al Comisiei din 24 aprilie 2001 de stabilire a normelor de aplicare privind documentele de însoțire a transporturilor de produse vitivinicole și evidențele obligatorii în sectorul vitivinicol (3) stabilește normele referitoare la indicațiile care trebuie menționate în documentele de însoțire și la ținerea registrelor de intrări și ieșiri și prevede în special indicarea anumitor operațiuni în registre. Caracteristicile speciale ale utilizării bucăților de lemn de stejar la fabricarea vinurilor trebuie să fie indicate în documentele de însoțire și în registre.
(3)
Regulamentul (CE) nr. 753/2002 al Comisiei din 29 aprilie 2002 de stabilire a anumitor norme de aplicare a Regulamentului (CE) nr. 1493/1999 al Consiliului în ceea ce privește desemnarea, denumirea, prezentarea și protejarea anumitor produse vitivinicole (4) stabilește condițiile de utilizare a indicațiilor referitoare la metoda de fabricare a produsului. Utilizarea bucăților de lemn de stejar la fabricarea vinurilor conferă produsului o aromă lemnoasă asemănătoare cu aceea care se regăsește în vinul produs în butoaie de stejar. Este așadar dificil pentru un consumator mediu să determine dacă produsul a fost fabricat după o metodă de fabricare sau alta. Utilizarea bucăților de lemn de stejar la fabricarea vinurilor este extrem de atrăgătoare din punct de vedere economic pentru producătorii de vin și influențează prețul de vânzare al produsului. Există astfel un risc de înșelare a consumatorului, în cazul în care etichetarea unui vin fabricat cu bucăți de lemn de stejar conține termeni sau expresii care îl pot face să creadă că vinul a fost produs în butoi de stejar. Pentru a evita orice inducere în eroare a consumatorului și orice denaturare a concurenței între producători, este necesar să se stabilească normele de etichetare corespunzătoare.
(4)
Măsurile prevăzute de prezentul regulament sunt conforme cu avizul Comitetului de gestionare a vinurilor,
ADOPTĂ PREZENTUL REGULAMENT:
Articolul 1
Regulamentul (CE) nr. 1622/2000 se modifică după cum urmează:
1.
Se inserează următorul articol 18b:
„Articolul 18b
Utilizarea bucăților de lemn de stejar
Utilizarea bucăților de lemn de stejar, prevăzută de anexa IV alineatul (4) litera (e) la Regulamentul (CE) nr. 1493/1999 nu se poate efectua decât în cazul în care îndeplinește cerințele din anexa XIa la prezentul regulament.”
2.
Textul din anexa I la prezentul regulament se inserează ca anexa XIa.
Articolul 2
Regulamentul (CE) nr. 884/2001 se modifică după cum urmează:
1.
La articolul 14 alineatul (1) primul paragraf din Regulamentul (CE) nr. 884/2001, se adaugă următoarea liniuță:
„-
utilizarea bucăților de lemn de stejar la fabricarea vinurilor”.
2.
La anexa II alineatul B punctul 3.2, se adaugă cifra 8a:
„8a: produsul a fost fabricat utilizând bucăți de lemn de stejar.”
Articolul 3
Regulamentul (CE) nr. 753/2002 se modifică după cum urmează:
1.
La articolul 22, se adaugă următorul alineat (3):
„(3) Doar mențiunile care figurează în anexa X pot fi utilizate pentru desemnarea unui vin fermentat, maturat sau învechit într-un butoi din lemn de stejar. Cu toate acestea, pentru astfel de vinuri, statele membre pot stabili alte mențiuni echivalente cu cele stabilite în anexa X, alineatele (1) și (2) fiind aplicate mutatis mutandis.
Utilizarea uneia dintre mențiunile din anexa X este permisă atunci când vinul a fost învechit într-un butoi din lemn de stejar, în conformitate cu dispozițiile naționale în vigoare, chiar și în cazul în care procesul de învechire se prelungește într-un alt tip de container. Comisiei îi sunt comunicate de către statele membre măsurile luate pentru punerea în aplicare a acestui alineat.
Pentru desemnarea unui vin fabricat cu ajutorul unor bucăți de lemn de stejar, chiar și în asociere cu utilizarea unuia sau a mai multor butoaie din lemn de stejar, nu se pot utiliza mențiunile din anexa X.”
2.
Textul din anexa II la prezentul regulament se adaugă ca anexa X.
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 octombrie 2006.